SIMAT วิ่งฉิว 3 วันติด บวกต่อ 6% ลุ้นคว้าประมูล “เน็ตชายขอบ โซน C” ดันผลงานโตแกร่ง
SIMAT วิ่งฉิว 3 วันติด บวกต่อ 6% ลุ้นคว้าประมูล "เน็ตชายขอบ โซน C" ดันผลงานโตแกร่ง ณ เวลา 16.07 น. อยู่ที่ระดับ 2.06 บาท บวก 0.11 บาท หรือ 5.64% สูงสุดที่ระดับ 2.08 บาท ต่ำสุดที่ระดับ 1.94 บาท ด้วยมูลค่า 11.64 ล้านบาท
27 พ.ย. 2561

ผู้สื่อข่าวรายงานว่า บริษัท ไซแมท เทคโนโลยี จำกัด (มหาชน) หรือ SIMAT ล่าสุด ณ เวลา 16.07 น. อยู่ที่ระดับ 2.06 บาท บวก 0.11 บาท หรือ 5.64% สูงสุดที่ระดับ 2.08 บาท ต่ำสุดที่ระดับ 1.94 บาท ด้วยมูลค่า 11.64 ล้านบาท

ทั้งนี้ ราคาหุ้นปรับตัวเพิ่มขึ้นต่อเนื่อง 3 วันติด นับตั้งแต่ราคาหุ้นอยู่ที่ระดับ 1.93 บาท เมื่อวันที่ 23 พ.ย.61
นายนรัตถ์ สาระมาน ประธานเจ้าหน้าที่บริหาร SIMAT เปิดเผยถึงแผนการดำเนินงานในช่วงที่เหลือของปี 61 บริษัทอยู่ระหว่างรอลุ้นผลการประมูลงานโครงการจัดให้มีอินเทอร์เน็ตความเร็วสูงในพื้นที่ห่างไกล (Zone C) หรือที่เรียกกันว่า โครงการ NET ห่างไกล Zone C โดยมีทั้งหมด 8 สัญญา มูลค่าสัญญาละประมาณมากกว่า 2 พันล้านบาท ซึ่งบริษัทเชื่อมั่นว่ามีคุณสมบัติครบถ้วนตามข้อกำหนด
อีกทั้งยังมีประสบการณ์และได้รับการสนับสนุนจากสถาบันการเงินทำให้มีเงินลงทุนในการดำเนินการที่เพียงพอ จึงเชื่อว่ามีโอกาสสูงที่จะสามารถคว้างานดังกล่าว และหากบริษัทได้รับงานดังกล่าวจำนวน 1-2 สัญญาจะเป็นอีกปัจจัยสำคัญที่ส่งผลทำให้ผลการดำเนินงานเติบโตได้อย่างแข็งแกร่งยิ่งขึ้น ทั้งนี้ คาดว่าจะสามารถทราบผลได้เร็วๆ นี้
ขณะที่ผลประกอบการในไตรมาส 3/61 ของบริษัทฯ มีรายได้จำนวน 562.80 ล้านบาท เพิ่มขึ้น 189.12 ล้านบาท หรือเพิ่มขึ้น 50.61% จากช่วงเดียวกันของปีก่อนอยู่ที่ 373.68 ล้านบาท และมีกำไรสุทธิ (ส่วนที่เป็นของบริษัทใหญ่) 1.06 ล้านบาท จากช่วงเดียวกันของปีก่อนที่ขาดทุน 6.83 ล้านบาท
“ภาพรวมผลประกอบการในไตรมาส 3 ปรับตัวดีขึ้น เนื่องจากบริษัทฯ มีกำไรจากธุรกิจใหม่ซึ่งเพิ่งซื้อกิจการมา โดยรับรู้กำไรจำนวน 15.92 ล้านบาท ซึ่งบริษัทถือหุ้นจำนวน 70%  จึงรับรู้กำไรเข้าบริษัทใหญ่จำนวน 11.14 ล้านบาท ซึ่งปกติธุรกิจนี้มียอดขายมากกว่า 300 ล้านบาทต่อปี และมีกำไรขั้นต้นและกำไรสุทธิในระดับที่น่าพอใจ ประกอบกับผลประกอบการของธุรกิจของบริษัทย่อยในประเทศมาเลเซียปรับตัวดีขึ้นจากยอดขายส่งอุปกรณ์คอมพิวเตอร์ให้แก่กระทรวงศึกษาธิการมาเลเซียส่งผลทำให้ผลการดำเนินงานของบริษัทเติบโตได้อย่างแข็งแกร่ง” นายนรัตถ์ กล่าว